Mela l-Gvern ta' Joseph qalilna li l-art li għandna f'Malta, Għawdex u Kemmuna mhux biżżejjed. Hemm bżonn inkabbru. Għalhekk jista' jkun hemm bżonn li noħolqu gżejjer oħra fil-baħar. Land reclamation. Rapporti dwar dan diġa saru. Fl-2005 u fl-2007 mill-MEPA. Jeżaminaw sew u fid-dettall. Jistabilixxu b'mod ġenerali l-impatti li l-ħolqien ta' dawn il-gżejjer jistgħu joħolqu. Jiena mhux qiegħed nikkundanna dak li qed jingħad u dan kuntrarjament għal dak li għoġobhom jgħidu dawk li f'daqqa waħda saru ambjentalisti. Li qiegħed ngħid hu li jekk il-Gvern fi ħsiebu jibqa' għaddej b'din l-idea, ta' l-inqas għandu jagħmel l-affarijiet sewwa. B'dan il-mod kullħadd ikollu għajnejħ miftuħin beraħ u allura jkun jista' jifhem il-jekk u l-kif tal-ħsara li tista' issir. Kemm dik ekoloġika kif ukoll dik ekonomika. L-ewwel nett l-affarijiet għandhom isiru bi pjan ċar liema pjan għandu jitħejja mill-Gvern, mhux mill-kuntratturi jew kif isejħu lilhom infushom bil-pulit illum: l-iżviluppaturi. Gvern li jkun tagħna lkoll jitkellem magħna lkoll qabel ma jfassal pjan jew strateġija ta' x'inhuma dawk l-iżviluppi li għalihom m'għandniex spazju fuq l-art. Għax tagħna lkoll, il-pjan jew l-istrateġija li jfassal jiddiskutihom magħna lkoll f'dik li nsejħula konsultazzjoni pubblika Gvern tagħna lkoll jisma' dak li għadna xi ngħidu aħna lkoll u jqiesu sewwa qabel ma jiddeċiedi. Meta imbagħad ikun ċar fejn irid jasal Gvern tagħna lkoll jara xi ħsara tista' issir. Iqis ir-rapporti li diġa saru u jekk ikun hemm bżonn jgħarbel iktar biex ikun żgur dwar xi ħsara tista' issir. Jekk il-ħsara li jsir jaf biha ma jkunx jista' jsib tarf tagħha, jaħsibha darbtejn. Għax Gvern serju jaf li anke' l-baħar huwa tagħna ilkoll.